Ai 27 di Fevrâr al cole l’inovâl de Joibe Grasse dal 1511, un dai tancj moments de storie là che il popul furlan al à mostrât dignitât e cussience di se, in particolâr pe difese dai «dirits antîcs» des comunitâts rurâls. Par chel, di passe dîs agns, par iniziative di Radio Onde Furlane, chê ricorence e je deventade la Zornade Furlane dai Dirits.
Ancje chest an la Zornade e vignarà memoreade su lis frecuencis de radio libare dai furlans (90 Mhz te plui part dal Friûl, 90.2 Mhz in Cjargne e www.ondefurlane.eu) cuntune programazion speciâl, che si scree a 9 a buonore e e larà indenant fin miezegnot.
Si alternaran spazis musicâi, leturis e aprofondiments tematics.
In particolâr si fevelarà dai dirits liOnde Furlanenguistics e nazionâi des comunitâts furlane, slovene e todescje dal Friûl cul president de Assemblee de Comunitât linguistiche furlane, Diego Navarria, cul president de Agjenzie Regjonâl pe Lenghe Furlane, Lorenzo Fabbro, cul gjornalist dal Novi Matajur, Antonio Banchig, e cun Valerio Piller Roner de associazion sappadine Plodar.
Un altri argoment che al vignarà frontât al è chel dal lavôr e dai dirits dai lavorents, cui intervents di doi sindacaliscj, tant che Gianpaolo Roccasalva de FIOM CGIL e Roberto Muradore de CISL.
Si fevelarà di dirits ancje cu la musiche, cun dôs pontadis speciâls di Babêl Europe, par cure di Marco Stolfo, e cun Gerovinyl 55-80, apontament classic dal dopomisdì dal lunis cun Agnul Tomasin.
La storie dal riviel de Joibe Grasse dal 1511 e vignarà ricuardade cu la leture storiche di Barbara Minen.
Di siet sot sere a miezegnot la Zornade su Onde Furlane e larà dilunc cun tante musiche des minorancis e des nazions cence stât.
Onde Furlane si pues scoltâle sui 90 Mhz te plui part dal Friûl, sui 90.2 Mhz in Cjargne e in direte web ae direzion www.ondefurlane.eu in dut il mont.
Il segnâl de ‘radio libare dai furlans‘ si pues cjapâlu dapardut ancje su smartphone, tablet, iPhone e iPad cu la aplicazion di pueste di discjamâ de rêt.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn